Broj: 711-I-413-M-17/22-2-21

Zagreb, 21. siječnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Tomislava Jakića, direktora trgovačkog društva ČISTOĆA METKOVIĆ d.o.o. za obavljanje komunalnih djelatnosti (u daljnjem tekstu: ČISTOĆA METKOVIĆ d.o.o.),** za davanjem mišljenja Povjerenstva,na 155. sjednici održanoj dana 21. siječnja 2022.g. daje sljedeće

**MIŠLJENJE**

1. **Obveznik Tomislav Jakić, direktor trgovačkog društva ČISTOĆA METKOVIĆ d.o.o. može biti vlasnik** **obrta MODINO IN, obrt za trgovinu i usluge, ali sukladno odredbi članka 18. stavka 1. ZSSI-a ne može tijekom obnašanja navedene javne dužnosti obavljati poslove upravljanja tim obrtom te je dužan poslove upravljanja prenijeti na poslovođu, pri čemu za nastavljanje obavljanja djelatnosti obrta nije potrebna suglasnost Povjerenstva.**
2. **Nema zapreke da u razdoblju u kojem obveznik Tomislav Jakić obnaša dužnost iz točke I. izreke obrt MODINO IN, obrt za trgovinu i usluge u njegovom vlasništvu stupa u poslovne odnose sa Gradom Metkovićem i drugim trgovačkim društvima osnovanima od strane Grada Metkovića, osim sa trgovačkim društvom ČISTOĆA METKOVIĆ d.o.o.**
3. **Dohodak odnosno dobit na godišnjoj razini poslovnih subjekata putem kojih obveznik obavlja samostalnu djelatnost kao vlasnik/nositelj istoga upisuje se u imovinskoj kartici u rubriku „Podaci o ostalim prihodima“ i to stvarni neto dohodak/dobit ostvaren u prethodnoj kalendarskoj godini.**
4. **Kod izračuna primanja obveznika iznosi koji se ostvaruju kroz redovnu plaću u društvu Čistoća Metković d.o.o. i iznos primitaka od paušalnog obrta se ne zbrajaju, jer se ti podatci u imovinskoj kartici deklariraju svaki u odgovarajućoj rubrici. Plaća za obnašanje javne dužnosti, direktora trgovačkog društva upisuje se u rubriku „Primanja na mjesečnoj razini od dužnosti za koju se podnosi imovinska kartica“, a primitak od paušalnog obrta upisuje se u rubriku „Podaci o ostalim prihodima“, no isti se zbrajaju prilikom i u svrhu deklariranja novčane štednje.**
5. **Obveznik je dužan u imovinskoj kartici prijaviti štednju odnosno kriptovalute obveznika i članova njegove obitelji ako je ukupni iznos odnosno vrijednost novčanih štednji i kriptovaluta obveznika, njegovog partnera i maloljetne djece u zbroju veći ili jednak jednogodišnjem neto iznosu svih prihoda/primitaka obveznika koji podnosi imovinsku karticu.**

Obrazloženje

Zahtjev za davanjem mišljenja Povjerenstva podnio je obveznik Tomislav Jakić, direktor trgovačkog društva ČISTOĆA METKOVIĆ d.o.o. U Povjerenstvu zahtjev je zaprimljen 17. siječnja 2022. pod poslovnim brojem 711-U-491-M-17/22-02-5, povodom kojeg se vodi predmet broj M-17/22.

Uvidom u sudski registar nadležnog trgovačkog suda utvrđeno je da je Grad Metković osnivač trgovačkog društva ČISTOĆA METKOVIĆ d.o.o.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici ZSSI-a.

Stoga je i obveznik Tomislav Jakić povodom obnašanja dužnosti direktora trgovačkog društva ČISTOĆA METKOVIĆ d.o.o., dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da je kao direktor društva Čistoća Metković d.o.o., koje je u 100% vlasništvu Grada Metkovića, obvezan postupiti u skladu sa odredbama ZSSI-a u pogledu podnošenja imovinske kartice.

Obveznik u zahtjevu za mišljenjem navodi da je, pored toga što je direktor društva Čistoća Metković d.o.o., ujedno i vlasnik obrta koji se zove Modino In, koji posluje od veljače 2018. godine, te da je isti obrt aktivan i ostvaruje primitke putem djelatnosti koju obavlja.

Obveznik pojašnjava da su vrste djelatnosti koju obavlja većinom poslovna savjetovanja, provedba javnih nabava, izrada određenih pravilnika, analiza društava i slično, te da se radi o oko 15 do 20 korisnika godišnje, dok se u poreznom pogledu radi se o paušalnom obrtu, koji nema zaposlenih, a temeljem primitaka u 2021. u razredu je primitaka od 115.000,01 - 149.500,00 kn, u kojoj je godišnja porezna osnovica 22.425,00 kn koja se i smatra dohotkom.

Obveznik traži odgovore na pitanja treba li tražiti suglasnost za nastavak obavljanja djelatnosti putem svojeg obrta, smije li svoje usluge pružati drugim društvima kojima je osnivač Grad Metković kao i smije li putem svojeg obrta poslovati sa samim Gradom Metkovićem.

Nadalje traži mišljenje Povjerenstva je li prihod koji ostvaruje putem paušalnog obrta upisuje u iznosu primitaka ili u iznosu porezne osnovice od 22.425,00 kn, koja se smatra prihodom obrta.

Također obveznik traži mišljenje Povjerenstva je li se kod izračuna primanja zbrajaju iznosi koji se ostvaruju kroz redovnu plaću u društvu Čistoća Metković d.o.o. i iznos primitaka od paušalnog obrta, kao i o tome je li se u vezi podataka o štednji smatra jednogodišnji iznos neto primitaka samo plaća ostvarena temeljem radnog odnosa direktora društva ili se istoj nadodaju i primici, odnosno prihodi ostvareni putem djelatnosti obrta.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova, niti mogu obavljati poslove upravljanja u poslovnim subjektima.

Člankom 20. stavkom 1. ZSSI-a propisano je da poslovni subjekt u kojem obveznik ima 5 % ili više udjela u vlasništvu ne može stupiti u poslovni odnos s tijelom javne vlasti u kojem obveznik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Člankom 1. Zakona o obrtu („Narodne novine“, broj 143/13, 127/19 i 41/20) propisano je da je obrt u smislu ovoga Zakona samostalno i trajno obavljanje dopuštenih gospodarskih djelatnosti u skladu sa člankom 8. ovoga Zakona od strane fizičkih osoba sa svrhom postizanja dohotka ili dobiti koja se ostvaruje proizvodnjom, prometom ili pružanjem usluga na tržištu.

Člankom 28. istog Zakona propisano je da obrtnik može slobodni ili vezani obrt voditi sam ili putem poslovođe koji mora biti u radnom odnosu kod obrtnika i ispunjavati uvjete iz članka 8. stavka 1. točke 1. i uvjet iz članka 9. stavaka 1. i 2. ovoga Zakona. Stavkom 2. istog članka propisano je da poslovođa vodi obrt u ime i za račun obrtnika.

Uvidom u obrtni registar utvrđeno je da je u istome upisan MODINO IN, obrt za trgovinu i usluge, vl. Tomislav Jakić, Metković, s početkom rada 09. veljače 2018.

Povjerenstvo ističe kako obveznik može biti vlasnik obrta, međutim, tijekom obnašanja dužnosti sukladno članku 18. stavku 1. ZSSI-a ne može obavljati upravljačku funkciju u obrtu te je dužan poslove upravljanja prenijeti na poslovođu, pri čemu za nastavljanje obavljanja djelatnosti obrta nije potrebna suglasnost Povjerenstva.

Povjerenstvo pritom napominje kako ZSSI u svojim odredbama ne propisuje zabranu obvezniku kao vlasniku obrta da sklopi ugovor o radu sa članom obitelji za obavljanje poslova poslovođe u obrtu te poslovođa obrta može biti i povezana osoba u smislu članka 5. stavka 6. ZSSI-a, odnosno član obitelji i svaka druga fizička osoba koja je zaposlenik u obrtu.

Nadalje, sukladno odredbama ZSSI-a, nema zapreke da obrt MODINO IN, obrt za trgovinu i usluge u vlasništvu obveznika Tomislava Jakića stupa u poslovne odnose sa Gradom Metkovićem i drugim trgovačkim društvima osnovanim od strane Grada Metkovića, jer se ne bi radilo o poslovnom odnosu između tijela javne vlasti u kojem obveznik obnaša javnu dužnosti i poslovnog subjekta u vlasništvu obveznika.

Ukazuje se da trgovačko društva u kojem obnaša dužnost direktora ne smije u razdoblju u kojem obnaša dužnost direktora, sukladno članku 20. stavku 1. ZSSI-a, odnosno sukladno članku 22. stavku 1. ZSSI-a, u razdoblju od 12 mjeseci od prestanka obnašanja navedene dužnosti, stupati u poslovni odnos s navedenom obrtom u vlasništvu obveznika,

Člankom 11. stavkom 5. podstavkom 7. ZZS-a propisano je da se pod pokretninama veće vrijednosti iz stavka 5. podstavka 2. toga članka podrazumijevaju lovačko oružje, umjetnine, nakit, drugi predmeti osobne uporabne vrijednosti, vrijednosni papiri, životinje, ostali radni strojevi i druge stečene pokretnine pojedinačne vrijednosti veće od 30.000,00 kuna, osim predmeta kućanstva i odjevnih predmeta.

Sukladno članku 6. stavku 8. Pravilnika o imovinskoj kartici obveznika Zakona o sprječavanju sukoba interesa („Narodne novine“, broj 8/22., u daljnjem tekstu: Pravilnik) propisano je da podaci o prihodima obuhvaćaju: podatke o mjesečnim bruto i neto primanjima obveznika od dužnosti za koju se podnosi imovinska kartica, podatke o mjesečnim bruto i neto primanjima obveznika od druge dužnosti za koju postoji obveza podnošenja imovinske kartice, podatke o mjesečnoj neto plaći obveznika ostvarenoj kod drugog poslodavca, podatke o ostalim prihodima obveznika, podatke o mjesečnoj bruto i neto plaći te drugim primicima bračnog druga /izvanbračnog druga/životnog partnera, podatke o subvencijama, donacijama, poticajima i stipendijama u korist obveznika, bračnog druga/izvanbračnog druga/životnog partnera i maloljetne djece obveznika. Uz podatke o prihodima navodi se naziv i OIB poslodavca, odnosno isplatitelja, dok je u stavku 9. propisano da podaci iz stavka 8. toga članka podrazumijevaju: dohotke od nesamostalnog rada, dohotke od samostalne djelatnosti, dohotke od imovine i imovinskih prava, dohotke od kapitala, drugi dohodak te primitke koji se ne smatraju dohotkom i primitke na koje se ne plaća porez na dohodak, sve sukladno posebnim propisima kojima je uređeno oporezivanje dohotka, osim primitaka koji predstavljaju naknadu putnih i drugih troškova rada obveznika, partnera ili maloljetne djece obveznika.

Sukladno članku 6. stavku 24. Pravilnika, podaci o novčanoj štednji i kriptovalutama sadrže podatke: o iznosu štednje, oznaku valute ili naziv kriptovalute, obliku vlasništva te načinu, odnosno izvoru stjecanja.

Člankom 11. stavkom 5. podstavkom 5. ZZS-a propisano je da podaci o stečenoj imovini obuhvaćaju podatke o novčanoj štednji i kriptovalutama čiji je iznos veći ili jednak jednogodišnjem iznosu netoprimitka obveznika

Povjerenstvo ukazuje obvezniku da su na mrežnoj stranici Povjerenstva objavljene Pravila i upute za popunjavanje i podnošenje obrasca imovinske kartice u kojima je detaljno obrazložen način popunjavanja istih.

Obveza prijave stvarnog dohotka postoji neovisno o tome kojoj poreznoj kategoriji pripada poslovni subjekt (porez utvrđen svake godine na temelju dohotka prijavljenog u poreznoj prijavi ili paušalno određen porez) tj. neovisno o tome je li oslobođen poreza. Slijedom navedenog, upućuje se obveznik da se dohodak, odnosno dobit na godišnjoj razini poslovnih subjekata putem kojih obveznik obavlja samostalnu djelatnost kao vlasnik/nositelj (obrt, OPG, samostalna liječnička ordinacija i sl.) upisuje u  rubriku „Podaci o ostalim prihodima“ i to stvarni neto dohodak/dobit ostvaren u prethodnoj kalendarskoj godini. Napominje se da je to iznos koji preostane nakon što se od prihoda samostalne djelatnosti oduzmu rashodi za obavljanje iste djelatnosti u kalendarskoj godini.

Činjenica da je obveznik vlasnik/nositelj toga poslovnog subjekta upisuje se u rubriku „Poslovni udjeli, dionice i vrijednosni papiri, udjeli u društvima osoba te poslovni subjekti samostalne djelatnosti“.

Kod izračuna primanja obveznika iznosi koji se ostvaruju kroz redovnu plaću u društvu Čistoća Metković d.o.o. i iznos primitaka od paušalnog obrta se ne zbrajaju, s obzirom se ti podatci deklariraju pojedinačno u odgovarajućoj rubrici.

Plaća za obnašanje javne dužnosti, direktora trgovačkog društva upisuje se u imovinskoj kartici u rubriku „Primanja na mjesečnoj razini od dužnosti za koju se podnosi imovinska kartica“, a u slučaju da je zaposlen u obrtu, plaća koju prima obveznik upisuje se u rubriku „Podaci o plaći ostvarenoj kod drugog poslodavca“,   dok se dohodak od djelatnosti paušalnog obrta upisuje se u rubriku „Podaci o ostalim prihodima“,  no isti se zbrajaju u svrhu deklariranja novčane štednje.

Naime, obveznici su dužni u imovinskoj kartici prijaviti štednju, odnosno kriptovalute obveznika i članova njegove obitelji ako je ukupni iznos odnosno vrijednost novčanih štednji i kriptovaluta obveznika, njegovog partnera i maloljetne djece u zbroju veći ili jednak jednogodišnjem neto iznosu svih prihoda/primitaka obveznika koji podnosi imovinsku karticu,  pa tako i zbroj plaće koju obveznik dobiva na ime dužnosti direktora kao i dohotka ostvarenog na ime djelatnosti obrta i eventualno isplaćene plaće od obrta, pri čemu obveznici mogu prijaviti i štednju manjeg iznosa.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Tomislav Jakić, elektroničkom dostavom
2. Objava na internetskoj stranici Povjerenstva
3. Pismohrana